Gasvryheid: Foute wat gemeentes maak - www.bybelkennis.co.za
"If we are people who come to the Church merely in order to get some personal help and no more, then we are the veriest babes in Christ" – Martin Lloyd-Jones
Baie gemeentes het 'n groot probleem. Besoekers kom ingestap; hulle kyk rond; woon die erediens by … en jy sien hulle nooit weer nie. Hoekom gebeur dit? Bill Tenny-Brittian sê dit is omdat die gemeente nie gasvryheid mooi verstaan nie. In die VSA keer net 15% van besoekers wat die gemeente vir die eerste keer besoek weer terug.
Watter foute maak gemeentes?
Jy vra jou besoekers om tydens die erediens op te staan
Besoekers wil nie voor die hele gemeente geïdentifiseer word nie – hulle wil nie opstaan, hulle wil nie hande opsteek nie, hulle wil nie spesiale naamkaartjies dra nie. As jy jou besoekers identifiseer sodat almal na hulle kan kyk – eintlik aangaap – is die kanse dat hulle sal terugkeer feitlik nul.
Ignoreer jou besoekers
Hulle wil nie voor die gemeente geparadeer word nie,, maar hulle wil darem ook nie behandel word asof hulle glad nie bestaan nie. Nee, praat met besoekers voor en na die diens en antwoord hulle vrae. Almal moet nou nie op hulle afstorm nie, maar moet hulle nie ignoreer nie.
Moenie jou besoekers verwar nie
Besoekers word maklik verwar. Hulle weet nie waar die ruskamers is nie; hulle weet nie wat al die afkortings wat ons gebruik, beteken nie; hulle weet nie wanneer om te staan en wanneer om te sit nie. As jy hulle verwar sal hulle iets anders kry om volgende Sondag te doen.
Maak dit moeilik vir besoekers om terug te keer
As die seën uitgespreek is aan die einde hardloop almal om by die huis te kom. En die besoeker? Hy staan daar onaangeraak deur enigiemand. Die indruk wat die besoeker kry, is dat niemand eintlik omgee of hy terugkeer of nie. Maak seker dat daar iemand is om na die diens met hulle te praat en alle inligting te gee. Dit is goed as iemand nog dieselfde dag by hulle 'n draai kan maak en hulle uitnooi om terug te keer.
Maak dit moeilik vir besoekers om te verbind
Daar is baie dinge wat kan veroorsaak dat 'n besoeker kan verbind: hulle geniet die erediens; hulle geniet dalk die praktiese instruksies aan die einde; hulle mag aanklank vind by 'n spesifieke lidmaat. As hulle moet baklei om te verbind, sal hulle nie weer terugkom nie.
Natuurlik is daar baie ander probleme, maar as jy hierdie vyf kan uitskakel, het jy al 'n hele ent gevorder.